
ΔΕΛΤΙΟ ΤΥΠΟY

Συνέχεια ενημέρωσης αναφορικά με εντοπισμό και διάσωση 36 αλλοδαπών στους Καλούς Λιμένες - Προσάραξη Φ/Γ πλοίου στην Αίγινα - Εντοπισμός και διάσωση 36 αλλοδαπών στην Αγία Γαλήνη - Απαγόρευση απόπλου 2 σκαφών στο Λαύριο - Ρύπανση από πετρελαιοειδή στο λιμάνι του Πειραιά - Εντοπισμός 35 αλλοδαπών στη Νάξο

Συνέχεια ενημέρωσης:
Αναφορικά με τον εντοπισμό και τη διάσωση 36 αλλοδαπών 9 ν.μ. νοτιοανατολικά των Καλών Λιμένων τις πρωινές ώρες χθες, συνελήφθη ένας 18χρονος αλλοδαπός (υπήκοος Νοτίου Σουδάν). Ο 18χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το Τομπρούκ της Λιβύης στην Ελλάδα, καταβάλλοντας τα χρηματικά ποσά από 10.000 έως 12.500 δηνάρια Λιβύης και 250.000 γκινέ Αιγύπτου έκαστος, για τη μεταφορά τους στην Ελλάδα. 

       *****

Τις πρωινές ώρες χθες, ενημερώθηκαν οι Λιμενικές Αρχές της Αίγινας και του Πειραιά από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για περιστατικό προσάραξης φορτηγού (Φ/Γ) πλοίου σημαίας Παλάου, με 7 αλλοδαπούς (5 υπήκοοι Τουρκίας και 2 υπήκοοι Αζερμπαϊτζάν), μέλη πληρώματος, σε αμμώδη αβαθή στη θαλάσσια περιοχή 2 ν.μ. νοτιοδυτικά του λιμένα Αίγινας. Άμεσα τέθηκε σε εφαρμογή το Τοπικό Σχέδιο Έκτακτης Ανάγκης και στην περιοχή μετέβη το ιδιωτικό σκάφος «ΑΣΤΡΟΠΕΛΕΚΙ» Λ.Α. 3135 με επιβαίνοντες στελέχη της Λιμενικής Αρχής, καθώς και το ρυμουλκό πλοίο (Ρ/Κ) «ΠΑΝΤΟΚΡΑΤΩΡ» Ν.Π.12369, ενώ επιπλέον πραγματοποιήθηκε υποβρύχιος έλεγχος από δύο ιδιώτες δύτες. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση. Από το Λιμεναρχείο Αίγινας που διενεργεί την προανάκριση, απαγορεύτηκε ο απόπλους του Φ/Γ, μέχρι την προσκόμιση του σχετικού βεβαιωτικού αξιοπλοΐας από τον νηογνώμονα που το παρακολουθεί.

*****

Τις πρωινές ώρες χθες, ενημερώθηκαν οι Λιμενικές Αρχές των Καλών Λιμένων, της Αγίας Γαλήνης και του Κόκκινου Πύργου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για την συνδρομή σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 40 ν.μ. νότια της Αγίας Γαλήνης. Οι 36 αλλοδαποί (31 άνδρες, 3 γυναίκες και 2 ανήλικοι) περισυλλέχθηκαν από σκάφος της δύναμης Frontex και μεταφέρθηκαν στο λιμάνι της Αγίας Γαλήνης. Στη συνέχεια, οι διασωθέντες οδηγήθηκαν σε προσωρινό χώρο φιλοξενίας στο Ρέθυμνο, συνοδεία στελέχους της Λιμενικής Αρχής της Αγίας Γαλήνης. Προανάκριση διενεργείται από το Λιμεναρχείο Ρεθύμνου.

Τις μεσημβρινές ώρες χθες, ενημερώθηκε η Λιμενική Αρχή του Λαυρίου από τον κυβερνήτη αλιευτικού σκάφους, ότι κατά τη διενέργεια αλιείας στη θαλάσσια περιοχή νότια Μακρονήσου, προσέκρουσε στην αριστερή πλευρά του ένα επαγγελματικό-τουριστικό (Ε/Π-Τ/Ρ) σκάφος. Από το Κεντρικό Λιμεναρχείο Λαυρίου, που διενεργεί την προανάκριση, απαγορεύτηκε ο απόπλους αμφότερων των σκαφών, μέχρι την προσκόμιση βεβαιωτικών αξιοπλοΐας από τους αρμόδιους οργανισμούς που τα παρακολουθούν. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

Τις απογευματινές ώρες χθες, ενημερώθηκε η Λιμενική Αρχή του Τζελέπη ότι κατά τον εφοδιασμό ενός επιβατηγού-οχηματαγωγού (Ε/Γ-Ο/Γ) πλοίου ελληνικής σημαίας με καύσιμα από βυτιοφόρο όχημα, στην πύλη Ε1 του λιμένα Πειραιά, προκλήθηκε αποσύνδεση του σωλήνα τροφοδοσίας. Αποτέλεσμα της αποσύνδεσης ήταν η εκροή πετρελαίου στην ξηρά, ενώ μέρος αυτού κατέληξε στη θαλάσσια περιοχή ελλιμενισμού του πλοίου, προκαλώντας θαλάσσια ρύπανση έκτασης 10 τ.μ. Άμεσα, μέλη του πληρώματος καθώς και υπάλληλοι ιδιωτικής αντιρρυπαντικής εταιρείας, προέβησαν σε εργασίες απορρύπανσης από ξηράς και από θαλάσσης με τη χρήση απορροφητικών υλικών, ενώ παράλληλα παρείχε συνδρομή ένα Περιπολικό σκάφος Λ.Σ.-ΕΛ.ΑΚΤ., με ικανοποιητικά αποτελέσματα. Από το Α΄ Λιμενικό Τμήμα Τζελέπη του Κεντρικού Λιμεναρχείου Πειραιά που διενεργεί την προανάκριση, συνελήφθησαν ο οδηγός του βυτιοφόρου οχήματος και ο Α΄ Μηχανικός του Ε/Γ-Ο/Γ πλοίου, ενώ παράλληλα, επιβλήθηκαν οι προβλεπόμενες διοικητικές κυρώσεις.

*****

 	Τις πρωινές ώρες χθες, ενημερώθηκε η Λιμενική Αρχή της Νάξου από το Α.Τ. Νάξου, για τον εντοπισμό αλλοδαπών στην περιοχή «ΑΓΙΟΣ ΣΩΖΩΝ», νότια της Νάξου. Άμεσα στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) καθώς και ένα Περιπολικό όχημα Λ.Σ.-ΕΛ.ΑΚΤ., από ξηράς. Στην ευρύτερη χερσαία περιοχή, εντοπίστηκαν 35 αλλοδαποί (5 άνδρες, 11 γυναίκες και 19 ανήλικοι), οι οποίοι οδηγήθηκαν σε χώρο προσωρινής φιλοξενίας της Νάξου, συνοδεία στελεχών της Λιμενικής Αρχής. Σύμφωνα με δήλωση των εν λόγω αλλοδαπών, εκκίνησαν τις πρωινές ώρες της 21.07.2026 με πνευστό σκάφος, από την περιοχή Σμύρνης της Τουρκίας. Προανάκριση διενεργείται από το Λιμεναρχείο Νάξου.

